次韻去非題紫邏洞
作者：葛勝仲
朝代：宋

paragraphs: 一麾謬作東諸侯，邂逅兩玉陪遨遊。
引泉疊山作竹洞，持以奉客充淹留。
㶁㶁清流出潭底，辟疆萬箇那勝此。
奇礓文六照幽亭，雅稱幼輿巖石裏。
人所應無君盡無，哦詩擁卷窮晨晡。
指物程形直題署，便欲相稱詩董狐。
雲水相從樂復樂，汝陽太守自賓幕。
不用飛章乞會稽，聳秀交流看巖壑。